|  |
| --- |
| ***Директни плащания*** |

**1. На 5 октомври 2021 г. стартира приемът на документи за доказване на реализирано мляко и за доказване на реализирани на пазара животни по схемите за обвързана подкрепа за животни за Кампания 2021 г**. Животновъдите, кандидати по схемите,имат задължението дапредоставят изискуемите документи в срок от 5 до 31 октомври 2021 г. в съответната областна дирекция на ДФ „Земеделие“- РА по постоянен адрес на кандидата. Документите за реализация на продукцията - мляко, млечни продукти и реализирани на пазара животни, трябва да са с дата на издаване в периода от 1 октомври 2020 г. до 30 септември 2021 г. Документи за реализация на мляко и/или млечни продукти се подават по четири схеми: Схема за обвързано подпомагане на млечни крави; Схема за обвързано подпомагане за млечни крави под селекционен контрол; Схема за обвързано подпомагане за овце-майки и/или кози-майки под селекционен контрол (с реализация на мляко или комбинирана реализация); Схема за обвързано подпомагане за биволи. Реализирани на пазара животни се доказват по три схеми: Схема за обвързано подпомагане за месодайни крави и/или юници; Схема за обвързано подпомагане за месодайни крави под селекционен контрол; Схемата за обвързано подпомагане за овце-майки и/или кози-майки под селекционен контрол (с реализация на месо или комбинирана реализация).

|  |  |
| --- | --- |
| ***Пазарна подкрепа*** |  |

**2. Стартира уеб платформа U-LABEL за предоставяне на информация за вино и спиртни напитки.** На 30 септември Европейският комитет на винарските компании (CEEV) и Spirits Europe стартират U-LABEL – уебсайт осигуряващ достъп на потребителите до информация за вината и спиртните напитки на пазара (http: //www.u-label.com). Платформата дава възможност на всеки производител на вино или спиртни напитки да предостави на клиентите подробна информация за продукта, включително съставки, хранителните стойност, устойчивост и насоки за отговорна консумация. Европейският комисар по земеделие Януш Войчеховски заяви, че усилията на винарската индустрия за предоставяне на повече информация са впечатляващи (през 2017 г. от нея са поискани предложения за саморегулиране на етикетирането на съставките и хранителната стойност на алкохолните напитки) и Комисията оценява отговорното й отношение и изпълнението на ангажимента за предоставяне на информация на потребителите онлайн. Съгласно реформираната ОСП, предоставянето на информация, описваща съставките и хранителната стойност на виното и ароматизираните винени продукти ще стане задължително. Войчеховски обясни, че чрез U-LABEL повечето от тези данни ще могат да бъдат доставени. Платформата е в съответствие с новата стратегия на ЕС за зелена сделка и стратегията „ От фермата до трапезата “ с оглед подобряване на достъпа до информация за храните по свободен и опростен начин. Цифровото пространство ще позволи по-нататъшно търсене на информация, като например устойчивостта на производствените системи, което е важна стъпка за сближаване на производители и потребители. Позовавайки се на европейския план за борба с рака, стартиран на 3 февруари, Комисията се е ангажирала и с повишаване на осведомеността за ключови рискови фактори, вкл. употребата на алкохол. В тази връзка ЕК ще представи законодателни предложения за задължителното етикетиране на списъка на съставките и хранителната стойност за всички алкохолни напитки преди края на 2022 г. Клер Бъри, заместник-генерален директор в ГД „Санте“, е заявил, че платформата е отговор на потребителското търсене и отговаря на една от ключовите цели на Комисията – предоставяне на възможност за избор на здравословна храна, вкл. алкохолни напитки. Според представители на CEEV цифровото етикетиране може да отговори на търсената от потребителите прозрачност на продуктите, които консумират, като разшири информацията от хартиения етикет, без да го променя. Иновативният многоезичен инструмент се въвежда повече от две години преди новите правила на ЕС за етикетиране да станат задължение за производителите на вино. Така секторът изпълнява целта, която си е поставил в Меморандум за разбирателство от 2019 г. относно информацията за потребителите. Потребителите искат изчерпателна информация на една ръка разстояние - това е, което индустрията предоставя чрез U-LABEL. Платформата ще бъде достъпна за всички производители на вино и спиртни напитки от 1 ноември т.г., чрез годишен абонамент започващ от 250 евро за основния план. Индустрията призовава ЕК да установи стандарти за цифрово етикетиране, за допълване на информация от опаковката с това, което търсят потребителите.

|  |  |
| --- | --- |
| ***Визия за ОСП след 2020 г.*** |  |

**3. На Съвета по зеделие и рибарство, който се провежда на 11 и 12 октомври в Люксембург, ще бъде направен преглед на постигнатия напредък в посока представянето и одобряването на стратегическите планове за новата Обща селскостопанска политика (ОСП).** Словенското председателство на Съвета на ЕС подготви работен документ, в който поставя три въпроса, които ще бъдат основно обект на дискусия: какво е състоянието и степента на изготвяне на проекта на стратегически план в конкретната държава- членка; до каква степен процесът на оценяване и одобрение трябва да бъде прозрачен и кои са ключовите въпроси, посочени от заинтересованите страни по време на консултациите. Словенското председателство счита, че много държави- членки са на етап на финализиране на своите стратегически планове и ще бъдат готови да ги представят официално до 1 януари 2022 г. Почти всички държави- членки са подготвили оценки на своите потребности и стратегии, които се преразглеждат и актуализират. По-нататъшните стъпки като условия за допустимост по интервенциите, цели и важни етапи за съответните показатели по всяка интервенция, както и планирани резултати, са в процес на определяне в повечето държави- членки. В ход е и изготвянето на предварителните оценки и стратегическите оценки, свързани с околната среда, по стратегическите планове. Предстои Комисията да оцени съгласуваността и приноса на стратегическите планове към целите на стратегиите „От фермата до трапезата“ и Биоразнообразие. Проведени са обществени консултации, като се планират такива и през следващите месеци. През ноември се очаква Европейският парламент да одобри трите основни регламента, свързани с реформата на ОСП.

**4. Евродепутатите ще гласуват новата ОСП на 23 ноември**. Графикът за приемане на законодателните текстове, реформиращи Общата селскостопанска политика (ОСП), става все по- ясен след заседанието на Специалния комитет по селско стопанство (СКСС), проведено в понеделник, на 4 октомври. Словенското председателство на Съвета на ЕС и Европейската комисия информираха делегациите, че правната и езикова преработка на текстовете трябва да приключи до 17 ноември. Очаква се Европейският парламент да гласува трите регламента на 23 ноември, а Съветът на ЕС се очаква да ги приеме на 2 декември. Вторичното законодателство (делегирани актове и актове за изпълнение) може да бъде прието само след като основното законодателство влезе в сила. Комисията работи по най- належащите актове и държавите членки ще имат яснота за съдържанието на тези актове, когато финализират своите национални планове за ОСП (до края на декември 2021 г.). На 11-12 октомври Съветът по земеделие и рибарство ще заседава в Люксембург и ще обсъжда графика за представяне и приемане на стратегическите планове.

|  |  |
| --- | --- |
| ***Още от ЕС и света*** |  |

**5. „Докато ключовите политики на ЕС имат за цел да запазят биологичното разнообразие и да смекчат изменението на климата, в горите тяхното въздействие е ограничено“, се казва в доклад на Европейската Сметната палата, публикуван на 4 октомври.**  В доклада се прави преглед на стратегията на ЕС за горите 2014-2020 г., както и на ключовите политики на ЕС в областта на горите.  Предвид влошаващото се състояние на горите в Европа, Европейската сметна палата (ЕСП) посочва в своя специален доклад, че Европейската комисия е можела да предприеме по-решителни действия за опазване на горите на ЕС в области, в които Съюзът е напълно компетентен да предприема действия. Така например могат да се положат повече усилия за борба с незаконната сеч и да се подобри насочеността на мерките за горското стопанство, финансирани по линия на развитието на селските райони, както и към биологичното разнообразие и изменението на климата. „Горите в ЕС са многофункционални и допринасят за изпълнението на екологични, икономически и социални цели, а в момента тече и процес за определянето на екологични граници, като например за използването на горите за производство на енергия“, заяви Само Йереб, член на Европейската сметна палата, отговарящ за доклада. Одиторите установяват, че средствата, отпуснати от бюджета на ЕС за горски площи, са значително по- ниски от тези, отпуснати за селското стопанство, а площта, покрита с гори и площта, използвана за земеделие, са почти идентични. Финансирането от ЕС за горското стопанство представлява по- малко от 1% от бюджета на ОСП (и 3% от разходите на ЕЗФРСР), а мерките на държавите членки са насочени главно към поддържане на биологичното разнообразие, а не към възстановяването му.  Според одиторите, наличието на план за управление на горите е едно от условията за получаване на финансиране от ЕЗФРСР, но не е гаранция, че това финансиране ще бъде насочено към екологично устойчиви дейности. Освен това общата система за мониторинг на ЕС не позволява оценка на въздействието на горските мерки върху биоразнообразието или изменението на климата. Само 0,4% от операторите в ЕС проверяват дали дървеният материал е с легален произход и Комисията няма данни. Държавите членки имат различни правила и разбирания за това какво представлява незаконно изсечен дървен материал. В публикувания доклад Европейската Сметна палата отправя три препоръки към Комисията, които да бъдат приложени до 2023 г .: 1) създаване и прилагане на план за действие за оценка на въздействието и прилагането на мерките за опазване на горите в ЕС и разпространяване на знания сред държавите членки за това как да се адаптират горите към изменението на климата; 2) засилване на борбата срещу незаконната сеч, като се проучи възможността за законодателни предложения за засилване на контрола върху проверките на държавите членки; и 3) да гарантира, че горските дейности, финансирани от ЕС, са в съответствие с принципите на устойчивото управление на горите и Комисията разполага със съответната информация, за да „оцени приноса на финансираните от ЕС горски мерки за биологичното разнообразие, смекчаването на изменението на климата и адаптацията“.  Повече информация може да бъде видяна на следния линк: <https://bit.ly/3l9X7NU>